**NOTĂ INFORMATIVĂ**

**la proiectul hotărârii Guvernului *“Pentru aprobarea Regulamentului privind administrarea conţinutului portalului guvernamental unic al serviciilor publice şi integrarea în portal a serviciilor publice electronice”***

La 28 mai 2012 a fost aprobată Hotărârea Guvernului nr. 330 cu privire la crearea şi administrarea portalului guvernamental unic al serviciilor publice. În conformitate cu pct.5 al acestei Hotărâri, Centrul de Guvernare Electronică, în decurs de 3 luni, va elabora cadrul normativ ce va reglementa desfăşurarea următoarelor acţiuni: actualizarea de către ministere, alte autorităţi administrative centrale (inclusiv structurile subordonate acestora) pe portalul guvernamental unic a informaţiei referitoare la serviciile publice, integrarea serviciilor publice electronice noi, inclusiv cele în curs de dezvoltare, în portalul guvernamental unic etc.

Prezentul Proiect vine să implementeze prevederile Hotărârii nr.330, dar şi să realizeze pct.9 şi 10 din Planul de acţiuni pe anul 2012 pentru implementarea Programului strategic de modernizare tehnologică a guvernării (e-Transformare), aprobat prin Hotărârea Guvernului nr.44 din 26 ianuarie 2012.

Proiectul descrie modul de administrare a conţinutului portalului guvernamental unic în corespundere cu rolul şi nivelul de acces acordat utilizatorului.

Prevederile Proiectului nu se referă la toţi vizitatorii portalului, ci doar la utilizatorii cu rol de administrare a portalului. Reieșind din definiţiile utilizatorilor cu drept de administrare sunt determinate împuternicirile lor de bază în cadrul portalului guvernamental unic.

Reprezentanţii autorităţilor administraţiei publice centrale de specialitate, obţinînd rolul de autor sau moderator al serviciului în cadrul portalului guvernamental unic, vor putea, conducîndu-se de prevederile prezentului Proiect, să actualizeze informaţia referitoare la serviciile publice prestate la nivelul autorităţii căreia aparţin.

Proiectul nominalizează, de asemenea, ce acţiuni pot întreprinde în cadrul portalului persoanele desemnate de Centrul de Guvernare Electronică, în calitate de autor CGE sau moderator CGE, precum şi atribuţiile CGE în calitate de posesor al portalului guvernamental unic.

Fiecare utilizator cu rol de administrare are un cerc de atribuţii strict determinate de Regulamentul din Proiect. Atribuţiile utilizatorilor se realizează prin acţiuni concrete, care de asemenea şi-au găsit reflectare în Regulamentul respectiv.

Modul de operare nemijlocită a interfeţelor de lucru în cadrul portalului în vederea efectuării acţiunilor prevăzute de prezentul proiect va fi determinat de Ghidul de administrare a conţinutului portalului guvernamental unic al serviciilor publice, ce urmează a fi aprobat prin ordinul Secretarului General al Guvernului. Acest Ghid va detalia chestiunile tehnice cu caracter explicativ, stabilind paşii ce urmează a fi întreprinşi de utilizatori la efectuarea acţiunilor de administrare a portalului. La fel va fi aprobat Ghidul de integrare a serviciilor publice electronice în portalul guvernamental unic al serviciilor publice.

Proiectul determină de asemenea atribuţiile autorităţilor APC, precum şi ale Centrului de Guvernare Electronică în domeniul integrării serviciilor publice electronice în portalul guvernamental unic.

Din punct de vedere economico – financiar, Proiectul nu impune cheltuieli adiţionale deoarece integrarea serviciilor publice electronice vor fie efectuate pe etape, conform unor planuri de integrare concrete.

**SECRETAR GENERAL**

**AL GUVERNULUI Victor BODIU**